Boek: 'Vampierhokkie' – Fanie Viljoen | Maroela Media
Daar is 'n vampier in Laerskool Jakkalsdal. So sê die kinders. Maar is die storie waar? Die hokkiespelers, Zondi, Kayla en Waggie, gaan vandag uitvind. As hulle hierdie spel verloor, word hulle dalk gebyt …
Vampierhokkie deur Fanie Viljoen het pas by Lapa Uitgewers verskyn. Dit volg op Monsterrugby en is deur Luan Serfontein geïllustreer. Klik hier om na 'n voorlesing van Monsterrugby te luister. Die voorlesing is in samewerking met die skrywer en uitgewer moontlik gemaak.
Trefferboeke soos Slym, Klou, Betower, Bravo, Lulu, Aksieheld Austin en die Nova-wetenskapfiksiereeks het van Fanie Viljoen 'n huishoudelike naam gemaak. Viljoen het in Welkom grootgeword. Hy het op skool reeds in kuns belang gestel en afgesien van sy bekroonde skryfwerk vir kinders en jongmense is hy ook 'n illustreerder en visuele kunstenaar. Van sy skilderye het 'n tuiste in die VSA, Australië, Kanada en Brittanje gevind. Sy boeke Betower en Afkop was naaswenners in twee van Lapa Uitgewers se jeugromankompetisies, en hy het al 'n rits ATKV-Woordveertjies verower. Fanie Viljoen woon in Bloemfontein en skryf heeltyds.
Iets lekker om te lees vir die jongspan. Ek is net bewus van 'n paar ou tantes op ons ou dorpie wat sal sê dis duiwels.